text: AC Horsens i kæmpenederlag til AGF
  26 november 2016 kl. 06.02
  AGF knuste AC Horsens med 5-1 i fredagens kamp på Casa Arena
  Så skete det igen. AC Horsens tabte for anden hjemmebanekamp i træk med hele 5-1. Denne gang, var det de hvide fra Aarhus, der var ude med riven.
  Første halvleg så længe ud til at ende 0-0 efter kun et par skud mod mål i hver ende. Men så var det ligesom om, at AGF vågnede op. I det 39. minut scorede de hvide til 1-0, og derefter tog det fart. I både det 43. og 44. blev bolden hamret ind bag Nicklas Dannevang i Horsens-målet. Dermed gik de to hold til pause med 3-0 til AGF på måltavlen.
  Der var heller ikke meget energi at finde i de gule Horsens-spillere i anden halvleg. De lavede mange fejl og fik ikke udnyttet de få chancer, de havde. Det udnyttede AGF, som i 67. minut scorede til 4-0. Kort efter reducerede AC Horsens’ Kjartan Finnbogason til 4-1. Men glæden varede kort, da AGF’s Morten Duncan Rasmussen i det 77. minut kunne færdiggøre sit hattrick og sende AGF i front med 5-1. Det blev også kampens slutresultat.
  Trods nederlaget holder AC Horsens fast i 7. pladsen i Alka Superliga.
  Very frustrating night and extremely disappointed to lose! Feel for the fans that turned up but we will try change things next match🙏🏽#sldk pic.twitter.com/PA3gwom2Aw
  
  